वर्ष 2017 के उत्तर प्रदेश के विधानसभा चुनाव से पहले ही समाजवादी पार्टी में दरार की खबरों ने खूब तुल पकड़ा था। उस दौरान समाजवादी पार्टी दो खेमों में बंट गया था पहले खेमे में समाजवादी पार्टी के पूर्व अध्यक्ष और दूसरा खेमा अखिलेश यादव का था। या यूं कहें तब मुलायम सिंह यादव और छोटे भाई शिवपाल सिंह यादव के समर्थक और कार्यकर्ता एक तरफ़ और मुख्यमंत्री अखिलेश के समर्थक एक तरफ़ थे। राम गोपाल, आजम खान, अखिलेश बनाम मुलायम सिंह यादव, शिवपाल सिंह और अमर सिंह की लड़ाई में दोनों ही खेमों के समर्थक एक दूसरे के खिलाफ बयानबाजी तक करने लगे थे। विधानसभा चुनाव से पहले ही इस दरार से समाजवादी पार्टी के अस्तित्व पर खतरा मंडराने लगा था। सोशल मीडिया इन खबरों से पटा हुआ था कि नाराज अखिलेश यादव पार्टी से अलग होकर नयी पार्टी बना सकते हैं। अखिलेश यादव की टीम ने यहां तक कह दिया था कि अगर अखिलेश सीएम पद के उम्मीदवार नहीं होंगे तो पार्टी खत्म हो जाएगी।